Յուրի Տիլեմանս

Յուրի Տիլեմանս (հոլ.՝ Youri Tielemans, մայիսի 7, 1997(1997-05-07), Sint-Pieters-Leeuw, Arrondissement of Halle-Vilvoorde, Ֆլամանդական Բրաբանտ, Ֆլանդրիա, Բելգիա), բելգիացի պրոֆեսիոնալ ֆուտբոլիստ։ Ներկայումս հանդես է գալիս Լեսթեր Սիթիի և Բելգիայի ազգային հավաքականի կազմում։
Տիլեմանսը իր կարիերան սկսել է Անդերլեխտում։ Անդերլեխտի կազմում նա անցկացրեց 185 հանդիպում՝ դառնալով 35 գոլի հեղինակ։ Տիլեմանսը ամենաերիտասարդ բելգիացի ֆուտբոլիստն է, ով հանդես է եկել Չեմպիոնների Լիգայում։ Բելգիայի առաջնությունում իր դեբյուտը նշել է 16 տարեկան և 148 օրական հասակում։ 2017 թվականին բելգիացին միացավ Մոնակոյին։ 2019 թվականին Տիլեմանսը սկզբից՝ վարձավճարով, ապա՝ լրիվ տրանսֆերով տեղափոխվեց Լեսթեր Սիթի։
Բելգիայի ազգային հավաքականի կազմում առաջին հանդիպումը Տիլեմանսը անցկացրեց 2016 թվականի նոյեմբերին՝ 19 տարեկան հասակում։ 2018 թվականի նա Բելգիայի կազմում մասնակցեց աշխարհի առաջնությանը՝ օգնելով հավաքականին զբաղեցնել 3-րդ հորիզոնականը այս մրցաշարում։


== Ակումբային կարիերա ==


=== Անդերլեխտ ===
Տիլեմանսը Անդերլեխտի ակադեմիայի սան է և ակումբի հետ իր առաջին պրոֆեսիոնալ պայմանագիրը կնքել է 16 տարեկան հասակում։ Իր պրոֆեսիոնալ դեբյուտը նշեց 2013 թվականի հուլիսի 28-ին՝ փոխարինման մտնելով Լոկերենի դեմ խաղում և դառնալով Բելգիայի առաջնության պատմության այդ պահին չորրորդ ամենաերիտասարդ ֆուտբոլիստը։ Իր առաջին գոլը պրոֆեսիոնալ կարիերայում խփեց սեպտեմբերի 25-ին՝ Բելգիայի գավաթի Էյպենի դեմ խաղում։ Առաջին հանդիպումը եվրոպական առաջնություններում Տիլեմանսը անցկացրեց հոկտեմբերի 2-ին՝ Չեմպիոնների Լիգայի խմբային փուլի Օլիմպիակոսի դեմ խաղում և այդ պահին դառնալով ամենաերիտասարդ բելգիացի ֆուտբոլիստը, ով խաղադաշտ է դուրս եկել այս մրցաշարում։ Իր առաջին գոլը Բելգիայի առաջնությունում խփեց 2014 թվականի ապրիլի 6-ին՝ Բրյուգգեի դեմ խաղում՝ այս խաղում դառնալով նաև գոլային փոխանցման հեղինակ։ Մայիսի 11-ին բելգիացին 2 գոլային փոխանցում տվեց Գենկի դեմ խաղում։ Իր առաջին մրցաշրջանում Տիլեմանսը անցկացրեց 35 հանդիպում՝ դառնալով 2 գոլի ու 6 գոլային փոխանցման հեղինակ և ճանաչվելով Բելգիայի առաջնության լավագույն երիտասարդ ֆուտբոլիստ։
2014 թվականի հուլիսի 20-ին Տիլեմանսը թիմի մեկնարկային կազմում խաղադաշտ դուրս եկավ Բելգիայի սուպերգավաթի Լոկերենի դեմ խաղում՝ օգնելով Անդերլեխտին հաղթել 2-1 հաշվով և նվաճել գավաթը։ Օգոստոսի 17-ին բելգիացին գոլի հեղինակ դարձավ Վեստերլոյի դեմ խաղում, իսկ հանդիպումն ավարտվեց 2-2 հաշվով։ 2014-15 մրցաշրջանում նա երկրորդ տարին անընդմեջ ճանաչվեց Բելգիայի առաջնության լավագույն երիտասարդ ֆուտբոլիստ։ 2015 թվականի հուլիսի 26-ին Տիլեմանսը գոլ խփեց Վասլանդ-Բևերենի դեմ հանդիպման վերջին րոպեին՝ օգնելով իր թիմին հաղթել 3-2 հաշվով։ Օգոստոսի 30-ին բելգիացին գոլի և գոլային փոխանցման հեղինակ դարձավ Վեստերլոյի դեմ խաղում։ 2016 թվականի ապրիլի 17-ին նա խփեց Բրյուգգեի դեմ հանդիպման միակ գնդակը՝ 1-0 հաշվով հաղթանակ պարգևելով Անդերլեխտին։ 2015-16 մրցաշրջանում Տիլեմանսը անցկացրեց 45 հանդիպում՝ դառնալով 7 գոլի և 4 գոլային փոխանցման հեղինակ։

Իր առաջին գոլը եվրոպական առաջնություններում Տիլեմանսը խփեց 2016 թվականի հուլիսի 26-ին՝ Չեմպիոնների Լիգայի որակավորման երրորդ փուլի Ռոստովի դեմ խաղում։ Օգոստոսի 25-ին բելգիացին գոլի և գոլային փոխանցման հեղինակ դարձավ Եվրոպայի Լիգայի որակավորման փլեյ-օֆֆ փուլի Սլավիա Պրահայի դեմ խաղում։ Նոյեմբերի 6-ին նա գոլ խփեց Օստենդեի դեմ հանդիպման 82-րդ րոպեին՝ փրկելով Անդերլեխտին պարտությունից։ Թիմի ավագի թևկապով Տիլեմանսը առաջին անգամ խաղադաշտ դուրս եկավ նոյեմբերի 24-ին՝ Եվրոպայի Լիգայի խմբային փուլի Գաբալայի դեմ խաղում՝ այս խաղում դառնալով գոլի հեղինակ։ 2017 թվականի հունվարի 22-ին բելգիացին դուբլ ձևակերպեց Սենտ-Տրյուդենի դեմ խաղում։ Հունվարի 25-ին նա գոլի և 2 գոլային փոխանցման հեղինակ դարձավ Վեստերլոյի դեմ խաղում։ Փետրվարի 19-ին Տիլեմանսը դուբլի հեղինակ դարձավ Օստենդեի դեմ խաղում։ Մարտի 31-ին՝ Զյուլտե Վարեգեմի դեմ խաղում բելգիացին դարձավ գոլի և գոլային փոխանցման հեղինակ՝ 2-1 հաշվով հաղթանակ պարգևելով իր թիմին։ Ապրիլի 23-ին նա 2 գոլային փոխանցում տվեց Բրյուգգեի դեմ խաղում։ 2016-17 մրցաշրջանում Տիլեմանսը ճանաչվեց Բելգիայի առաջնության լավագույն ֆուտբոլիստ և ընդգրկվեց Եվրոպայի Լիգայի խորհրդանշական հավաքականում։ Անդերլեխտի կազմում նա անցկացրեց 185 հանդիպում՝ դառնալով 35 գոլի և 31 գոլային փոխանցման հեղինակ։


=== Մոնակո ===
2017 թվականի մայիսի 24-ին Տիլեմանսը 5 տարվա պայմանագիր կնքեց Մոնակոյի հետ։ Ակումբը նրա համար վճարեց մոտ 25 միլիոն եվրո։ Իր դեբյուտը նշեց հուլիսի 29-ին՝ թիմի մեկնարկային կազմում խաղադաշտ դուրս գալով Ֆրանսիայի սուպերգավաթի Պարի Սեն-Ժերմենի դեմ խաղում և այս խաղում գոլային փոխանցում տալով Ջիբրիլ Սիդիբեին։ Առաջին հանդիպումը Լիգա 1-ում անցկացրեց օգոստոսի 4-ին՝ փոխարինելով Ռադամել Ֆալկաոյին Թուլուզի դեմ խաղում։ Իր առաջին գոլը խփեց սեպտեմբերի 13-ին՝ Չեմպիոնների Լիգայի ՌԲ Լայպցիգի դեմ խաղում։ 2018 թվականի մարտի 31-ին Տիլեմանսը մասնակցեց Ֆրանսիայի լիգայի գավաթի եզրափակչի Պարի Սեն-Ժերմենի դեմ խաղին, սակայն Մոնակոն կրկին պարտվեց։ 2017-18 մրցաշրջանում բելգիացին անցկացրեց 35 հանդիպում՝ դառնալով 1 գոլի ու 2 գոլային փոխանցման հեղինակ, սակայն France Football-ի կողմից ընդգրկվեց Լիգա 1-ի տարվա ձախողումների ցանկում։
2018 թվականի օգոստոսի 4-ին Տիլեմանսը թիմի մեկնարկային կազմում խաղադաշտ դուրս եկավ Ֆրանսիայի սուպերգավաթի Պարի Սեն-Ժերմենի դեմ խաղում, սակայն Մոնակոն պարտվեց 4-0 հաշվով։ Սեպտեմբերի 15-ին բելգիացին գոլի հեղինակ դարձավ Թուլուզի դեմ խաղում, իսկ հանդիպումն ավարտվեց 1-1 հաշվով։ Դեկտեմբերի 1-ին Տիլեմանսը գոլ խփեց Մոնպելիեի դեմ խաղում, իսկ Մոնակոն պարտվեց 2-1 հաշվով։ Թիմի ավագի թևկապով նա առաջին անգամ խաղադաշտ դուրս եկավ դեկտեմբերի 19-ին՝ Ֆրանսիայի լիգայի գավաթի Լորյանի դեմ խաղում։ Մոնակոյի կազմում Տիլեմանսը անցկացրեց 65 հանդիպում՝ դառնալով 6 գոլի և 3 գոլային փոխանցման հեղինակ։


=== Լեսթեր Սիթի ===
2019 թվականի հունվարի 31-ին Տիլեմանսը մինչև մրցաշրջանի ավարտը վարձավճարով տեղափոխվեց Լեսթեր Սիթի։ Իր դեբյուտը Պրեմիեր Լիգայում նշեց փետրվարի 10-ին՝ թիմի մեկնարկային կազմում խաղադաշտ դուրս գալով Տոտենհեմ Հոտսպուրի դեմ խաղում։ Իր առաջին գոլը Լեսթերի կազմում խփեց մարտի 9-ին՝ Ֆուլհեմի դեմ խաղում։ Մարտի 16-ին Տիլեմանսը գոլային փոխանցում տվեց Ուես Մորգանին Բարնլիի դեմ հանդիպման վերջին րոպեին՝ 2-1 հաշվով հաղթանակ պարգևելով իր թիմին։ Ապրիլի 28-ին բելգիացին գոլ խփեց Արսենալի դեմ խաղում՝ օգնելով Լեսթերին հաղթել 3-0 հաշվով։ Իր առաջին մրցաշրջանում Պրեմիեր Լիգայում Տիլեմանսը անցկացրեց 13 հանդիպում՝ դառնալով 3 գոլի և 5 գոլային փոխանցման հեղինակ։
2019 թվականի հուլիսի 8-ին Լեսթերը գնեց Տիլեմանսի լրիվ տրանսֆերը 40 միլիոն ֆունտ ստերլինգի դիմաց։ Նա ակումբի հետ կնքեց 4 տարվա պայմանագիր։ Օգոստոսի 31-ին բելգիացին գոլի և գոլային փոխանցման հեղինակ դարձավ Բորնմութի դեմ խաղում։ Հոկտեմբերի 19-ին Տիլեմանսը գոլ խփեց Բարնլիի դեմ խաղում՝ օգնելով իր թիմին հաղթել 2-1 հաշվով։ Հոկտեմբերի 25-ին նա գոլի և գոլային փոխանցման հեղինակ դարձավ Սաութհեմպտոնի դեմ խաղում, իսկԼեսթերը հաղթեց 9-0 հաշվով և տարավ Պրեմիեր Լիգայի պատմության ամենամեծ հաշվով հաղթանակը։


== Միջազգային կարիերա ==
Տիլեմանսը ներկայացրել է Բելգիան տարբեր տարիքային երիտասարդական հավաքականներում։ Բելգիայի ազգային հավաքական նա առաջին անգամ հրավիրվեց 2015 թվականի հունիսին՝ Ֆրանսիայի և Ուելսի դեմ խաղերի համար, սակայն այս հանդիպումներում խաղադաշտ դուրս չեկավ։ Իր դեբյուտը ազգային հավաքականում նշեց 2016 թվականի նոյեմբերի 9-ին՝ փոխարինելով Սթիվեն Դեֆուրին Նիդերլանդների դեմ խաղում։ Առաջին հանդիպումը հավաքականի մեկնարկային կազմում անցկացրեց 2017 թվականի մարտի 28-ին՝ Ռուսաստանի դեմ ընկերական խաղում։
2018 թվականի մայիսին Տիլեմանսը ընդգրկվեց Բելգիայի՝ աշխարհի առաջնության համար վերջնական կազմում։ Առաջնությունում նա անցկացրեց 4 հանդիպում՝ դառնալով 2 գոլային փոխանցման հեղինակ, իսկ Բելգիան զբաղեցրեց 3-րդ հորիզոնականը՝ երրորդ տեղի համար խաղում 2-0 հաշվով հաղթելով Անգլիային։ Իր առաջին գոլը ազգային հավաքականի կազմում Տիլեմանսը խփեց 2019 թվականի մարտի 21-ին՝ Ռուսաստանի դեմ խաղում։ Հոկտեմբերի 10-ին նա գոլի և գոլային փոխանցման հեղինակ դարձավ Սան Մարինոյի դեմ խաղում, իսկ հանդիպումն ավարտվեց 9-0 հաշվով։


== Անձնական կյանք ==
Տիլեմանսի հայրը բելգիացի է, իսկ մայրը արմատներով Կոնգոյի Դեմոկրատական Հանրապետությունից է։ Տիլեմանսը շարունակել է կրթությունը մինչև 18 տարեկանը՝ համատեղելով դասերը և պրոֆեսիոնալ կարիերան։


== Կարիերայի վիճակագրություն ==


=== Ակումբային վիճակագրություն ===
2019 թվականի նոյեմբերի 26-ի դրությամբ


=== Միջազգային վիճակագրություն ===
2019 թվականի նոյեմբերի 26-ի դրությամբ


=== Միջազգային գոլեր ===


== Նվաճումներ ==


=== Ակումբային ===
Անդերլեխտ

Բելգիայի առաջնություն. 2013–14, 2016–17
Բելգիայի սուպերգավաթ. 2013, 2014


=== Միջազգային ===
Բելգիա

Ֆուտբոլի աշխարհի առաջնություն․ երրորդ տեղ․ 2018


=== Անհատական ===
Բելգիայի առաջնության լավագույն երիտասարդ ֆուտբոլիստ. 2013–14, 2014–15
Բելգիայի տարվա տաղանդ. 2014
«Սևամորթ կոշիկ» մրցանակ. 2017
Բելգիայի առաջնության լավագույն ֆուտբոլիստ. 2016–17
ՈՒԵՖԱ Եվրոպայի Լիգայի խորհրդանշական հավաքական. 2016–17


== Ծանոթագրություններ ==


== Արտաքին հղումներ ==
Տիլեմանսի պաշտոնական Ֆեյսբուքի էջը
Տիլեմանսի պաշտոնական Ինստագրամի էջը
Տիլեմանսը transfermarkt-ում
Տիլեմանսը soccerbase.com-ում
Տիլեմանսը WhoScored.com կայքում
Տիլեմանսը Լեսթեր Սիթիի պաշտոնական կայքում
Տիլեմանսը Լիգա 1-ի պաշտոնական կայքում Archived 2018-02-28 at the Wayback Machine.
Տիլեմանսը Պրեմիեր Լիգայի պաշտոնական կայքում
Տիլեմանսը ՈՒԵՖԱ-ի պաշտոնական կայքում
Տիլեմանսը ՖԻՖԱ-ի պաշտոնական կայքում(չաշխատող հղում)